獨家專訪:閨蜜團有福同享 林鈺洧冇心獵仔 陳庭欣幫眼揀金龜
圈中有不少閨蜜團,最新一團由林鈺洧(Denice)、陳庭欣(Toby)和譚嘉儀組成,更結伴旅行滑雪,感情要好。Denice與嘉儀至今單身,有穩定富貴男友的Toby,分享對待感情一定要真,不能扮嘢,但Denice明言今年要全力拚搏,不想談戀愛。
這個閨蜜團來自選美、主持和歌手,看似九唔搭八,但正如Toby所講,她們各具功能。早前去日本滑雪期間,Toby提點大家執拾和整早餐,十足「家姐擔當」;嘉儀是被唱歌耽誤的棟篤笑表演者,堪稱「搞笑擔當」;而Denice最少意見,喜歡跟大隊。
其實Toby與嘉儀最先認識,被指無故加入的「90後」Denice突然爆Seed:「睇電視睇佢哋兩個大……」嘉儀立即還擊:「我哋冇諗住畀佢加入!」提到雪地比堅尼照吸引網民狂派心,3人都不承認是發起人,嘉儀被踢爆帶備多套比堅尼和重裝化妝品,她解釋比堅尼是浸溫泉用,反指是Toby提議,Toby沒好氣說:「佢哋影完唔靚,我幫手補影,影咗100張相,我只得10張咋!」
譚嘉儀擇偶唔使有米
Toby覺得Denice不善表達,經常給予輔導:「有次佢將想講嘅嘢傳畀我改,我好似做咗老師。」問Denice從她們身上學會甚麼?她笑說:「學會依賴囉!兩個人照顧我,好開心!」她與嘉儀自認單身,Toby分享找另一半最重要是做自己,不能扮嘢:「希望佢哋搵到愛佢哋整個人嘅人,冇一條路去搵另一半,但搵到最好畀我過目先。」
嘉儀明言心急搵伴,擇偶條件首要高過她,又笑言門檻好低,富貴與否不重要。她還憑新歌《灰燼》寄意,透露曾遭前度騙財,希望找到懂得欣賞她的人。Denice則不想拍拖,將心思放在工作上,問是否今年拒愛?她說:「冇,不過冇心思認識新朋友。」
本文連結 : https://orientaldaily.on.cc/content/娛樂/odn-20240420-0420_00282_021/獨家專訪:閨蜜團有福同享--林鈺洧冇心獵仔--陳庭欣幫眼揀金龜